**1. PREDGOVOR**

Godišnji plan Ministarstva vanjskih i europskih poslova (u daljnjem tekstu – Ministarstva) izvodi se iz Programa Vlade za razdoblje 2020.-2024. te iz Provedbenog programa za razdoblje 2021.-2024., čime se jamči integriranost godišnjeg Plana rada hrvatske diplomatske i konzularne službe u ukupnosti nacionalno-strateških, vanjskopolitičkih i drugih prioriteta te ciljeva Vlade Republike Hrvatske. U Godišnjem planu konkretizirane su zadaće (mjere) u nadležnosti našeg Ministarstva uz određivanje odgovornosti za njihovu provedbu po nadležnim upravama i drugim ustrojstvenim jedinicama uz navođenje konkretnih pokazatelja rezultata i aktivnosti koje će se poduzeti u tom smjeru.

Zadaće Službe vanjskih poslova jesu: jačanje položaja i utjecaja Republike Hrvatske u međunarodnoj zajednici; promicanje i zaštita prava i interesa Republike Hrvatske i njezinih državljana, zaštita hrvatskih manjina i jačanje veza s hrvatskim iseljeništvom te prepoznatljivosti Republike Hrvatske u svijetu; koordinacija europskih poslova i jačanje položaja i učinkovitosti djelovanja Republike Hrvatske unutar EU-a; zalaganje za ustavnu ravnopravnost Hrvata u BiH kao i unaprjeđenje njihovog položaja i kvalitete života; jačanje i produbljivanje bilateralne suradnje Republike Hrvatske s drugim zemljama uz uređivanje otvorenih bilateralnih pitanja, posebice sa susjednim zemljama; upravljanje i razvoj službe vanjskih poslova te jačanje institucionalnih kapaciteta službe.

Godina 2023. bila je ispunjena brojnim izazovima i velikim promjenama u političko-sigurnosnoj, ekonomskoj, tehnološkoj i ekološkoj sferi svijeta.

Početkom listopada izbio je novi izraelsko-palestinski sukob izazvan terorističkim napadom militantne skupine Hamas na Državu Izrael. Republika Hrvatska nedvosmisleno je osudila teroristički napad uz priznavanje Državi Izrael prava na samoobranu uz puno poštivanje međunarodnog i međunarodnog humanitarnog prava. Ujedno je izrazila i veliku zabrinutost zbog stradavanja velika broja palestinskog civilnog stanovišta u pojasu Gaze slijedom vojnih aktivnosti izraelskih obrambenih snaga. U nadolazećem razdoblju zalagat ćemo se za revitalizaciju bliskoistočnog procesa u cilju pronalaska trajnoga i održivoga dvodržavnog rješenja izraelsko-palestinskog sukoba. Nadalje, na Bliskom istoku poduzeti su i koraci u cilju stabilizacije regije, poput ponovne uspostave diplomatskih odnosa između Irana i Saudijske Arabije uz posredničku ulogu Kine, čime je označen početak snažnijeg (diplomatskog) angažmana Kine na međunarodnoj sceni.

Na istoku Europe Ukrajina je nastavila odolijevati vojnoj agresiji Rusije. I godine 2024. nastavit ćemo pružati svekoliku pomoć i podršku Ukrajini bilateralno i u suradnji s partnerima (u okviru Europske unije i NATO-a), te ćemo se zalagati za postizanje mirnog rješenja sukoba u skladu s međunarodnim pravom i uz poštivanje teritorijalne cjelovitosti Ukrajine.

Afrički kontinent postaje sve više poligon geopolitičkog natjecanja velikih igrača na međunarodnoj sceni, što pridonosi dodatnoj destabilizaciji kontinenta ionako bremenitog raznovrsnim problemima. Izbijanje građanskog rata u Sudanu, vojni udar u Nigeru i sve jači migrantski pritisak na vanjske granice Europske unije sa sjevera Afrike odnosno iz Sahela samo su jedan mali dio ukupnih problema s kojima ćemo se morati suočavati tijekom godine 2024. i dalje.

U Aziji je i dalje ključno pitanje širenje kineskog utjecaja te status Tajvana, ali i nastojanje Indije za postupno preuzimanje vodeće uloge na azijskom kontinentu, a i na „Globalnom jugu“. Također, u južnom Kavkazu svjedočili smo i vojnom zauzimanju Gorskog Karabaha od Azerbajdžana te egzodusu Armenaca, a na vidiku su i daljnji rizici, posebice dok se Iran solidarizira s pritiješnjenom Armenijom, a Turska daje potporu asertivnom Azerbajdžanu.

U području tehnologije, postignut je veliki napredak u razvoju umjetne inteligencije (AI) i mogućnostima njezine primjene u gotovo svim segmentima društva, ali jednako tako i naporima država i međunarodnih organizacija u izradi pravnog okvira koji će omogućiti poštivanje temeljnih demokratskih prava i vrijednosti u razvoju i sigurnom korištenju AI. Naposljetku, sve su primjetnije klimatske promjene i poremećaji, koji posebice dolaze do izražaja kroz postupan rast globalne temperature i uz sve češću pojavu ekstremnih vremenskih prilika diljem svijeta, uključujući i našu zemlju.

Nastavno na navedeno, za našu je državu od izuzetne važnosti što je sastavni dio europske i euroatlantske zajednice. Punopravno članstvo u EU-u i NATO-u omogućuje nam bolje međunarodno pozicioniranje, a ujedno i kvalitetnije promicanje i ostvarivanje nacionalnih interesa na političko-sigurnosnom, gospodarskom, energetskom i drugim područjima.

Dio naših napora u 2024. bit će usmjeren na jačanje i produbljivanju bilateralne suradnje sa susjednim državama, poglavito s najvećim trgovinskim partnericama, s državama srednje Europe, jugoistočnog susjedstva, jadranskog bazena te Sredozemlja. Jedna smo od vodećih zemlja u pružanju potpore zemljama jugoistočne Europe kroz *twinning* i projekte tehničke pomoći, što ćemo nastaviti i dalje činiti. Podupirat ćemo države jugoistočne Europe na njihovu putu prema punopravnom članstvu u EU uz naglašavanje potrebe prihvaćanja i poštivanja temeljnih vrijednosti i standarda Unije. U tom kontekstu, posebnu pozornost dat ćemo BiH i postizanju pune jednakopravnosti i ravnopravnosti hrvatskoga naroda u BiH naspram dva ostala konstitutivna naroda, čime će se pridonijeti ubrzavanju rješavanja preostalih, neriješenih pitanja koja usporavaju BiH na njezinu putu prema punopravnom članstvu u EU-u i drugim integracijama. Nastavit ćemo aktivno sudjelovati u trilateralnim susretima u formatima Hrvatska-Italija-Slovenija te Hrvatska-Slovenija-Austrija. Jedan od prioriteta u predstojećem razdoblju bit će daljnje jačanje srednjoeuropske i mediteranske dimenzije naše zemlje kroz djelovanje u organizaciji mediteranskih država – skupini MED9 i u drugim regionalnim inicijativama – kao što su Proces suradnje u jugoistočnoj Europi (SEECP), Vijeće za regionalnu suradnju (RCC), Srednjoeuropska inicijativa (SEI), Jadransko-jonske inicijativa (JJI), Dunavska komisija ili Inicijativa triju mora (3SI). Republika Hrvatska predsjeda Strategijom EU-a za Jadransko-jonsku regiju (EUSAIR) i Jadransko-jonskom inicijativom od lipnja 2023. godine, a završetak našeg predsjedanja obilježit ćemo organizacijom Godišnjeg Foruma EUSAIR-a u svibnju 2024. godine.

Nastavit ćemo raditi na daljnjem promicanju i razvoju bilateralne suradnje te na održavanju političkih i drugih konzultacijama s našim partnerima iz SAD-a i Kanade, sa zemljama Latinske Amerike i Kariba, Azije i Oceanije, Afrike te Bliskog Istoka.

Nastojat ćemo snažiti privlačnost RH kao zemlje partnera za političku, ali i svaku drugu vrstu suradnje, i afirmirati RH kao vrlo relevantnog bilateralnog sugovornika. U tijeku su pripreme za organizacija tradicionalnog Dubrovnik Foruma, koji će se održati krajem lipnja 2024.

Na multilateralnom planu nastavit ćemo graditi globalnu prepoznatljivost naše zemlje aktivnim djelovanjem u procesu formuliranja i donošenja odluka u međunarodnim organizacijama (EU, NATO, UN i dr.) i sudjelovati u međunarodnim misijama i operacijama u okviru EU-a (ZVSP) te NATO-a. Aktivno ćemo raditi na paneuropskom prometnom, energetskom, tehnološkom i drugom umreživanju s partnerima.

Aktivno ćemo djelovati i u sektorskim globalnim (Svjetska trgovinske organizacije - WTO, Svjetska zdravstvena organizacija – WHO, i dr.) i regionalnim organizacijama (Vijeće Europe, OESS), uz naglasak na potporu kandidaturama naših predstavnika u njima. Jedan od naših interesa jest i jačanje utjecaja Republike Hrvatska u UN-ovim tijelima u okviru kojih želimo aktivno pridonositi rješavanju globalnih izazova i kriza (zdravstvenih, humanitarnih, klimatskih i dr.) te izgradnji mira i sigurnosti.

Tijekom godine nastavit ćemo pregovore za pristupanje naše zemlje Organizaciji za gospodarsku suradnju i razvoj (OECD). Očekujemo provedbu aktivnosti Međuresorne radne skupine za pristupanje OECD-u i drugih aktivnosti povezanih s Planom pristupanja RH OECD-u. Proces pristupanja OECD-u trebao bi biti dovršen do kraja 2025., s ambicijom da se formalno članstvo realizira u godini 2026.

Glede manjina, Republika Hrvatska nastavit će provoditi aktivnosti u cilju daljnjeg razvoja manjinske suradnje sa zainteresiranim državama, te se skrbiti za hrvatske manjine u susjednim zemljama i za povezivanje s iseljenim Hrvatima diljem svijeta. Nastojat ćemo pridonijeti suradnji s hrvatskim iseljeništvom na kulturnom, znanstvenom, športskom i gospodarskom području, što je preduvjet za njihovo snažnije uključivanje u aktivnosti u domovini, a iz čega bi mogao proizaći i njihov povratak.

I dalje ćemo raditi na jačanju naše gospodarske diplomacije te promicanju gospodarskih i turističkih prilika i kapaciteta u našoj zemlji, ali i hrvatske kulture, a sve u skladu s postavljenim razvojnim ciljevima Republike Hrvatske do 2030. Naša konzularna služba predano će nastaviti davati svoj nezamjenljiv doprinos u pružanju zakonom propisanih potpora hrvatskim državljanima u inozemstvu.

Ministarstvo u godinu 2024. ulazi s radom na četiri različite lokacije u Zagrebu zbog radova na obnovi glavne zgrade MVEP-a oštećene u potresu g. 2020., koji bi trebali biti dovršeni u drugoj polovini 2024. Unatoč raznim izazovima koji stoje pred našom službom vanjskih poslova, vjerujem da će kvaliteta, profesionalnost i zauzimanje svih naših zaposlenika ostati na visokoj razini i tijekom ove godine, čime ćemo svi zajedno pridonijeti daljnjem boljitku naše domovine.

**Dr. sc. Gordan Grlić Radman**

ministar vanjskih i europskih poslova

**2. UVOD**

**2.1 Djelokrug**

Sukladno Zakonu o ustrojstvu i djelokrugu tijela državne uprave Ministarstvo vanjskih i europskih poslova obavlja upravne i druge poslove koji se odnose na: predstavljanje Republike Hrvatske u drugim državama, međunarodnim organizacijama i na međunarodnim konferencijama; razvijanje i unapređivanje odnosa Republike Hrvatske s drugim državama, međunarodnim organizacijama i drugim subjektima međunarodnog prava i međunarodnih odnosa; suradnju s međunarodnim organizacijama i drugim oblicima multilateralne suradnje država; aktivno sudjelovanje u jačanju međunarodne sigurnosti i suradnje, sudjelovanje, zajedno s nadležnim ministarstvima i tijelima državne uprave, u međunarodnim gospodarskim odnosima i multilateralnim gospodarskim strukturama; politiku i provedbu međunarodne humanitarne pomoći; politiku i provedbu međunarodne razvojne pomoći i suradnje te sudjelovanje hrvatskih tvrtki u međunarodnim razvojnim projektima; zaštitu prava i interesa Republike Hrvatske i pravnih osoba sa sjedištem u Republici Hrvatskoj i hrvatskih državljana koji žive ili borave u inozemstvu te promicanje njihovih veza s domovinom; osobitu skrb i zaštitu dijelova hrvatskoga naroda u drugim državama; uspostavljanje, održavanje i promicanje veza s hrvatskim iseljenicima i manjinama, kao i s njihovim udrugama u njihovim državama; suradnju i pregovore s predstavnicima drugih država, međunarodnih organizacija i ostalih subjekata međunarodnog prava i međunarodnih odnosa, kao i sklapanje i izvršavanje međunarodnih ugovora iz područja svog djelokruga; poticanje i pomoć u suradnji državnih tijela s inozemstvom u političkim, gospodarskim, kulturnim, znanstvenim i drugim područjima; održavanje i razvijanje veza s misijama stranih država i međunarodnih organizacija u Republici Hrvatskoj, diplomatskim misijama i konzularnim uredima stranih država, kao i ostvarenje prava

stranih diplomata vezano za njihovu diplomatsku zaštitu i privilegije; praćenje i sudjelovanje u raspravama o općim i posebnim pitanjima međunarodnoga prava; pružanje informacija ustanovama i tijelima stranih država i međunarodnih organizacija te stranoj javnosti o stanju u zemlji odnosno o drugim pitanjima od značenja za Republiku Hrvatsku.

Ministarstvo obavlja i koordinira poslove koji se odnose na predstavljanje i sudjelovanje Republike Hrvatske u radu tijela Europske unije u području zajedničke vanjske i sigurnosne politike.

Ministarstvo obavlja upravne i stručne poslove koji se odnose na suradnju i koordinaciju tijela državne uprave u pripremi stajališta na osnovi kojih tijela državne vlasti djeluju u institucijama i tijelima Europske unije te na suradnju s Hrvatskim saborom u tom postupku; koordinaciju sudjelovanja tijela državne uprave u postupku usuglašavanja i usvajanja pravnih propisa i odluka u institucijama i tijelima Europske unije; upravljanje informatičkim sustavom evidentiranja, klasificiranja i objavljivanja dokumenata institucija Europske unije te dokumenata razmijenjenih između tijela državne uprave i institucija Europske unije.

Ministarstvo obavlja upravne i stručne poslove koji se odnose na koordinaciju tijela državne uprave i tijela lokalne i područne (regionalne) samouprave u poslovima iz njihova djelokruga koji su povezani s Europskom unijom; koordinira usklađivanje pravnog sustava Republike Hrvatske s pravnim sustavom Europske unije i sudjelovanje u postupcima zbog povrede prava Europske unije; obavlja poslove zastupanja Republike Hrvatske u postupcima pred Sudom Europske unije i Općim sudom; pruža informacije o Europskoj uniji; zajedno s drugim tijelima državne uprave provodi programe obuke i usavršavanja o Europskoj uniji; pruža analitičku podršku procesu integriranja u Europsku uniju; koordinira prevođenje pravne stečevine Europske unije na hrvatski jezik te relevantnoga hrvatskoga zakonodavstva na jedan od službenih jezika Europske unije, nadzire uporabu hrvatskog jezika u institucijama Europske unije, izdaje službene verzije prijevoda propisa i vodi odgovarajuće baze podataka prijevoda.

Ministarstvo, u suradnji s drugim nadležnim institucijama i tijelima državne uprave, koordinira pripremu stajališta za potrebe sudjelovanja Republike Hrvatske u radu NATO-a i njegovih tijela te predstavlja Republiku Hrvatsku u tijelima NATO-a u skladu sa svojim nadležnostima.

Ministarstvo, u suradnji s drugim nadležnim ministarstvima i tijelima državne uprave, sudjeluje u promicanju gospodarskih interesa Republike Hrvatske u inozemstvu te u kreiranju prekograničnih, međuregionalnih i transnacionalnih projekata suradnje. Ministarstvo obavlja upravne i stručne poslove koji se odnose na trgovinsku politiku, posebice na sudjelovanje i zastupanje hrvatskih interesa u tijelima Europske unije u procesu usvajanja zajedničke trgovinske politike i trgovinskih mjera u području trgovine robom i uslugama; usklađivanje aktivnosti u vezi s članstvom Republike Hrvatske u Svjetskoj trgovinskoj organizaciji i sudjelovanje u multilateralnim trgovinskim pregovorima u okviru ove organizacije; provođenje mjera trgovinske politike; vođenje pregovora o ugovorima o poticanju i zaštiti ulaganja i bilateralnih sporazuma o gospodarskoj suradnji.

Ministarstvo sudjeluje s ministarstvom nadležnim za upravljanje državnom imovinom u poslovima upravljanja i raspolaganja dionicama i poslovnim udjelima trgovačkih društava koji čine državnu imovinu u vlasništvu Republike Hrvatske te u pogledu trgovačkih društava koja se pretežno bave djelatnostima iz područja propisane nadležnosti ovoga Ministarstva.

Zakonom o vanjskim poslovima uređuje se način rada i djelovanja Ministarstva vanjskih i europskih poslova na području vanjske politike i međunarodnih odnosa te se definira ustroj i način rada Ministarstva te diplomatsko-konzularnih predstavništava.

**2.2. Vizija**

Izgradnja moderne, učinkovite i fleksibilne službe vanjskih poslova, prilagođene izazovima doba u kojem djeluje i sposobne kreirati i provoditi samosvjesnu vanjsku politiku usmjerenu na razvijanje savezništava, partnerstava i suradnje sa svim državama, a osobito u okviru Europske unije i NATO-a, s ciljem ostvarenja i zaštite nacionalnih interesa u skladu s temeljnim vrjednotama Ustava Republike Hrvatske.

**2.3. Misija**

Misija Ministarstva vanjskih i europskih poslova jest promicati interese Republike Hrvatske; jačati stabilnost u neposrednom okruženju; promicati i štititi interese i sigurnost hrvatskih državljana i pripadnika hrvatskog naroda izvan Republike Hrvatske te služiti interesima hrvatskog gospodarstva u inozemstvu; ojačati srednjoeuropsku i mediteransku dimenziju hrvatske vanjske politike; očuvati i ojačati mehanizme stabilnosti i kohezije unutar Europske unije; razvijati bilateralnu i multilateralnu suradnju s drugim državama u svijetu.

**2.4. Kontekst**

Obveza izrade Godišnjeg plana rada u svim tijelima državne uprave propisana je odredbom članka 24. Uredbe o općim pravilima za unutarnje ustrojstvo tijela državne uprave.

Godišnji plan rada je plansko-upravljački provedbeni akt s definiranim aktivnostima po ustrojstvenim jedinicama Ministarstva vanjskih i europskih poslova koje se planiraju provesti tijekom g. 2024. s ciljem realizacije mjera sadržanih u Provedbenom programu Ministarstva vanjskih i europskih poslova za razdoblje 2021. – 2024. godine.

Realizacija definiranih aktivnosti unutar Godišnjeg plana za 2024. godinu pridonijet će praćenju rezultata i ocjeni djelotvornosti za ostvarenje mjera definiranih Provedbenim programom, kojim se opisuje način na koji će se provesti prioriteti iz Programa Vlade Republike Hrvatske za razdoblje 2020. – 2024. godine.